Il-Kummissjoni Ewropea għadha kif irrilaxxat metodoloġija komuni ġdida biex tqabbel il-kwalità tal-prodotti tal-ikel madwar l-UE. Iċ-Ċentru Konġunt tar-Riċerka (Joint Research Centre, JRC), is-servizz tax-Xjenza u l-Għarfien tal-Kummissjoni Ewropea, żviluppa metodoloġija komuni li tippermetti li l-awtoritajiet nazzjonali tal-konsumaturi jwettqu testijiet li jqabblu l-kompożizzjoni u l-karatterisitiki tal-prodotti tal-ikel mibjugħa b'imballaġġ simili madwar l-Unjoni. Dan il-pass jikkomplementa l-azzjonijiet li diġà ħadet il-Kummissjoni wara d-diskors dwar l-Istat tal-Unjoni tal-President Juncker. Illum, iċ-Ċentru Konġunt tar-Riċerka se jippreżenta l-metodoloġija waqt laqgħa tal-Forum ta' Livell Għoli dwar it-titjib tal-funzjonament tal-katina tal-provvista tal-ikel. Elżbieta Bieńkowska, il-Kummissarju għas-Suq Intern, l-Industrija l-Intraprenditorija u l-SMEs, qalet:"Il-konsumaturi Ewropej kollha huma intitolati għal offerta ġusta fis-Suq Uniku. Il-metodoloġija komuni li żviluppajna flimkien mal-Istati Membri, mal-organizzazzjonijiet tal-konsumaturi u mal-partijiet ikkonċernati mill-katina tal-provvista tal-ikel se tgħin biex, abbażi ta' evidenza, titfa' dawl fuq il-kompożizzjonijiet differenti ta' prodotti tal-ikel immarkati b'mod identiku madwar l-Ewropa. Jien kuntenta li l-forum iddedikat fuq il-katina tal-provvista tal-ikel ta leħen lill-partijiet rilevanti f'dibattitu profond u b'saħħtu.” Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, qalet: “Is-Suq Uniku ma jistax ikun suq bi standards doppji. Iċ-ċittadini kollha tal-UE jridu jħossuhom trattati bl-istess mod u jingħataw informazzjoni ġusta u ċara dwar il-prodotti li jixtru. Ma jistgħux jiġu mqarrqa b'imballaġġ simili. Inħeġġeġ lill-awtoritajiet nazzjonali biex jużawha fix-xhur li ġejjin, sabiex inkunu nistgħu ntemmu din il-prattika. Tibor Navracsics, il-Kummissarju għall-Edukazzjoni, il-Kultura, iż-Żgħażagħ u l-Isport, li huwa responsabbli għaċ-Ċentru Konġunt tar-Riċerka, qal: "Il-konsumaturi Ewropej għandhom id-dritt li jiġu mħarsa minn kummerċjalizzazzjoni qarrieqa dwar l-ikel li jieklu u l-prodotti li jużaw – u jridu jafdaw l-informazzjoni li jgħaddulhom il-produtturi. Iċ-Ċentru Konġunt tar-Riċerka tal-Kummissjoni Ewropea żviluppa proċedura armonizzata biex jevalwa d-differenzi perċepiti fil-kwalità tal-prodotti b'mod oġġettiv. Dan huwa eżempju eċċellenti ta' kif iċ-ċittadini jibbenefikaw direttament mill-ħidma xjentifika tal-ogħla livell.” Il-Forum ta' Livell Għoli għal funzjonament aħjar tal-katina tal-provvista tal-ikel, magħżul mill-Kummissjoni biex jindirizza l-kwistjoni tad-differenzi fil-kwalità tal-ikel, ta l-mandat liċ-Ċentru Konġunt tar-Riċerka li jiżviluppa l-metodoloġija f'Ġunju 2017. Il-metodoloġija tikkomplementa l-azzjonijiet imħabbra fl-inizjattiva tal-Patt Ġdid għall-Konsumaturi tal-Kummissjoni li għandha l-għan li: Protokoll komuni ta' ttestjar Il-prodotti tal-ikel mibjugħa fl-UE jridu jikkonformaw ma' regolamenti ta' sikurezza stretti; il-konsumaturi jridu jiġu infurmati dwar il-karatteristiki ewlenin stabbiliti speċjalment fid-dritt tal-UE dwar it-tikkettar tal-ikel u ma għandhomx jiġu mqarrqa, pereżempju bl-imballaġġ. L-awtoritajiet nazzjonali għas-sikurezza tal-ikel u l-protezzjoni tal-konsumaturi huma responsabbli biex jiżguraw li l-ikel li jitpoġġa fis-Suq Uniku jikkonformaw mal-leġiżlazzjoni rilevanti tal-UE. Il-metodoloġija ta' ttestjar se tgħin lill-awtoritajiet jidentifikaw jekk il-prodotti tal-ikel humiex kummerċjalizzati f'konformità mad-dritt tal-UE. Il-metodoloġija hija bbażata fuq prinċipji ewlenin bħat-trasparenza, il-komparabbiltà, il-kampjunar ta' għażla simili, u l-ittestjar ta' prodotti. Il-passi li jmiss Taħt il-koordinazzjoni taċ-Ċentru Konġunt tar-Riċerka, il-laboratorji f'għadd ta' Stati Membri tal-UE issa se japplikaw din il-metodoloġija f'kampanja ta' ttestjar pan-Ewropea biex tinġabar data dwar l-ambitu tal-kwistjoni tad-differenzi fil-kwalità. L-ewwel riżultati għandhom ikunu disponibbli sa tmiem l-2018. Dan l-eżerċizzju għandu jipprovdi gwida prattika għall-awtoritajiet li jinvestigaw prattiki qarieqa. Sfond B'reazzjoni għall-kwistjoni tad-differenzi fil-kwalità tal-ikel irrappurtata minn xi Stati Membri tal-UE, il-Kummissjoni Ewropea ħadet diversi azzjonijiet biex tiżgura li l-konsumaturi jkunu jistgħu jafdaw il-prodotti li jixtru, irrispettivament minn fejn jgħixu. Apparti din il-metodoloġija, miżuri oħra adottati jinkludu: Għal iktar informazzjoni Metodoloġija: Ċentru tal-Għarfien għall-Frodi u għall-Kwalità Alimentari